เปรมศักดิ์ เพียยุระ

นายแพทย์ **เปรมศักดิ์ เพียยุระ** (เกิด 10 มิถุนายน พ.ศ. 2508)  เป็นแพทย์และนักการเมืองชาวไทย ปัจจุบันดำรงตำแหน่งสมาชิกวุฒิสภา อดีตสมาชิกสภาผู้แทนราษฎรจังหวัดขอนแก่น และอดีตนายกเทศมนตรีเมืองบ้านไผ่

## ประวัติ
เปรมศักดิ์ เกิดเมื่อวันที่ 10 มิถุนายน พ.ศ. 2508 ที่อำเภอบ้านไผ่ จังหวัดขอนแก่น สำเร็จการศึกษาระดับปริญญาตรี คณะแพทยศาสตร์ จากมหาวิทยาลัยขอนแก่น ระดับปริญญาโท คณะศิลปศาสตร์ สาขารัฐศาสตร์ จากมหาวิทยาลัยรามคำแหง ระดับปริญญาโท คณะพุทธศาสนา จากมหาวิทยาลัยมหาจุฬาลงกรณราชวิทยาลัย และระดับปริญญาเอก ปรัชญาดุษฎีบัณฑิต สาขาพัฒนศาสตร์ จากมหาวิทยาลัยขอนแก่น

## งานการเมือง
เปรมศักดิ์ เริ่มงานการเมืองโดยเป็น สส.ขอนแก่น สังกัดพรรคความหวังใหม่ ดำรงตำแหน่งที่ปรึกษารัฐมนตรีว่าการกระทรวงมหาดไทย และกระทรวงแรงงานและสวัสดิการสังคม (พลเอก ชวลิต ยงใจยุทธ) เมื่อพรรคความใหม่ควบรวมกับพรรคไทยรักไทย เปรมศักดิ์ได้ย้ายมาสังกัดพรรคไทยรักไทย โดยเป็น สส.บัญชีรายชื่อ

### การอุปสมบทในระหว่าง[[การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2549|การเลือกตั้ง พ.ศ. 2549]]
เมื่อวันที่ 11 มีนาคม พ.ศ. 2549 เปรมศักดิ์ได้ยื่นใบลาออกจากสมาชิกพรรคไทยรักไทยอย่างกะทันหัน และเข้าพิธีอุปสมบทที่วัดพิกุลทอง จากนั้นได้เดินทางไปจำวัดที่วัดสวนแก้ว จังหวัดนนทบุรี ซึ่งมีพระพยอม กัลยาโณ เป็นเจ้าอาวาส

การลาออกของนายแพทย์เปรมศักดิ์ ส่งผลให้พรรคไทยรักไทยมี สส.บัญชีรายชื่อ เหลือเพียง 99 คน เมื่อรวมกับ สส.ระบบเขตอีก 400 คน เป็น 499 คน ไม่ครบตามที่ระบุไว้ในมาตรา 98 ของรัฐธรรมนูญแห่งราชอาณาจักรไทย พุทธศักราช 2540 และมีคำวิพากษ์วิจารณ์ว่า  เมื่อจำนวน สส.ไม่ครบที่จะเป็นองค์ประกอบของสภาผู้แทนราษฎร ก็ไม่สามารถประกอบรัฐพิธีเปิดสมัยประชุมสภาผู้แทนราษฎร c และไม่สามารถประชุมสภาผู้แทนราษฎรเพื่อคัดเลือกประธานสภาผู้แทนราษฎรและนายกรัฐมนตรีได้

### การเมืองหลังรัฐประหาร
เมื่อวันที่ 12 กุมภาพันธ์ พ.ศ. 2551 เปรมศักดิ์ ได้รับการแต่งตั้งให้ดำรงตำแหน่งที่ปรึกษารัฐมนตรีว่าการกระทรวงเกษตรและสหกรณ์ (สมศักดิ์ ปริศนานันทกุล) โดยมอบหมายให้ดำเนินการแก้ไขปัญหาของเกษตรกรและผู้ยากจนทั่วประเทศ รวมทั้งให้คำปรึกษาเพื่อเสนอแนะรัฐมนตรีโดยตรง

ต่อมาเปรมศักดิ์ เข้าร่วมงานกับพรรคภูมิใจไทยภายหลังรัฐประหารในประเทศไทย พ.ศ. 2557 

จากนั้นในเดือนมิถุนายน พ.ศ. 2561 ได้ย้ายมาร่วมงานกับพรรคพลังประชารัฐ แต่ในเวลาต่อมาย้ายมาสังกัดพรรคพลังท้องถิ่นไท เขาลงสมัครรับเลือกตั้งในพื้นที่จังหวัดขอนแก่นในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 สังกัดพรรคพลังท้องถิ่นไท แต่ไม่ได้รับเลือกตั้ง ต่อมาเปรมศักดิ์ได้ลาออกจากสมาชิกพรรคพลังท้องถิ่นไท กระทั่งวันเสาร์ที่ 26 พฤศจิกายน พ.ศ. 2565 เปรมศักดิ์ได้สมัครสมาชิกสภาผู้แทนราษฎรจังหวัดขอนแก่น เขต 11 สังกัดพรรครวมไทยสร้างชาติ แต่ไม่ได้รับการเลือกตั้ง ปีต่อมาเขาลงสมัครรับเลือกเป็นสมาชิกวุฒิสภา และได้รับเลือกเข้ามาในกลุ่มที่ 4 ในอันดับที่ 8

## คดีความ
เขาถูกสื่อมวลชนแจ้งความตามความผิดประมวลกฎหมายอาญา กักขัง หน่วงเหนี่ยว และเขาแจ้งความสื่อมวลชนด้วยเช่นเดียวกัน ฐานบุกรุกและละเมิดสิทธิ์

ในวันที่ 25 สิงหาคม พ.ศ. 2559 ได้มีการเผยแพร่คำสั่งหัวหน้าคณะรักษาความสงบแห่งชาติ ที่ 50/2559 อาศัยอำนาจตามความในมาตรา 44 ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช 2557 พักงานเปรมศักดิ์ ในฐานะนายกเทศมนตรีเทศบาลเมืองบ้านไผ่ โดยไม่พ้นจากตำแหน่งจนกว่าจะมีคำสั่งเปลี่ยนแปลงพร้อมกับหม่อมราชวงศ์สุขุมพันธุ์ บริพัตร ที่ถูกพักงานในฐานะผู้ว่าราชการกรุงเทพมหานคร

วันที่ 21 มิถุนายน พ.ศ. 2561 ศาลจังหวัดพล อำเภอพล จังหวัดขอนแก่น ได้อ่านคำพิพากษาคดีที่สื่อมวลชน จังหวัดขอนแก่น 5 คน เป็นโจทก์ฟ้อง เปรมศักดิ์ อดีตนายกเทศมนตรีเมืองบ้านไผ่ จำเลยที่ 1 และว่าที่ร้อยตรี บัวทอง โลขันธ์ อดีตเลขานุการนายกเทศมนตรีเมืองบ้านไผ่ จำเลยที่ 2 ในข้อกล่าวหากระทำอนาจารต่อหน้าธารกำนัน จับผู้สื่อข่าวผู้ชายแก้ผ้า ขณะเข้าไปสอบถามหลังมีภาพภายในห้องปฏิบัติราชการนายกเทศมนตรีเมืองบ้านไผ่ อำเภอบ้านไผ่ จังหวัดขอนแก่นโดยทางศาล ได้มีคำพิพากษากักขังเปรมศักดิ์ และร้อยตรี บัวทอง คนละ 2 เดือน โดยไม่รอลงอาญา ภายหลังศาลได้ให้ประกันตัวจำเลยทั้งสองด้วยหลักทรัพย์คนละ 120,000 บาท โดยทนายได้นำหลักทรัพย์เป็นโฉนดที่ดินยื่นประกันตัว โดยทั้งนี้ ศาลได้ให้โจทก์สามารถยื่นอุทธรณ์ได้

ทนายความฝ่ายโจทก์ เปิดเผยว่า ศาลจังหวัดพล จังหวัดขอนแก่น ได้ส่งหนังสือมายังฝ่ายโจทก์ โดยแจ้งว่าเปรมศักดิ์ จำเลยที่ 1 และบัวทอง ที่ 2 ได้ยื่นคำร้องขอรับสารภาพผิดตามฟ้องตลอดข้อกล่าวหา และให้ยกเลิกหมายนัดการฟังคำพิพากษาของศาลอุทธรณ์ภาค 4 ในวันที่ 22 กรกฎาคม พ.ศ. 2562 โดยการรับสารภาพผิดตามฟ้องเป็นการรับสารภาพในชั้นอุทธรณ์

## เครื่องราชอิสริยาภรณ์

## อ้างอิง

## แหล่งข้อมูลอื่น
* ประวัติ จากพรรคไทยรักไทย 
* ประวัติ จากสภาผู้แทนราษฎรไทย 

หมวดหมู่:บุคคลจากจังหวัดขอนแก่น
หมวดหมู่:แพทย์ชาวไทย
หมวดหมู่:นักการเมืองไทย
หมวดหมู่:สมาชิกสภาผู้แทนราษฎรจังหวัดขอนแก่น
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:นายกเทศมนตรีในจังหวัดขอนแก่น
หมวดหมู่:นักการเมืองพรรคความหวังใหม่
หมวดหมู่:นักการเมืองพรรคไทยรักไทย
หมวดหมู่:พรรคชาติไทย
หมวดหมู่:พรรคภูมิใจไทย
หมวดหมู่:พรรคพลังท้องถิ่นไท
หมวดหมู่:พรรครวมไทยสร้างชาติ
หมวดหมู่:บุคคลจากคณะแพทยศาสตร์ มหาวิทยาลัยขอนแก่น
หมวดหมู่:บุคคลจากคณะรัฐศาสตร์ มหาวิทยาลัยรามคำแหง
หมวดหมู่:บุคคลจากคณะพุทธศาสตร์ มหาวิทยาลัยมหาจุฬาลงกรณราชวิทยาลัย
หมวดหมู่:นายกองค์การนักศึกษาในประเทศไทย
หมวดหมู่:ผู้ได้รับเครื่องราชอิสริยาภรณ์ ม.ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.
หมวดหมู่:สมาชิกวุฒิสภาไทย